দার্জিলিংয়ে বিপর্যয়, আজই উত্তরবঙ্গে যাচ্ছেন মুখ্যমন্ত্রী

ওয়েব ডেস্ক: টানা বৃষ্টিতে বিপর্যস্ত উত্তরবঙ্গ (Northbengal)। অত্যন্ত ক্ষতিগ্রস্ত মিরিক (Mirik)। সোমবার উত্তরবঙ্গে যাচ্ছেন রাজ্যের মুখ্যমন্ত্রী মমতা বন্দ্যোপাধ্যায় (Mamata banerjee) । মুখ্যসচিবকে সঙ্গে নিয়ে আজই উত্তরবঙ্গে যাচ্ছেন মমতা বন্দ্যোপাধ্যায় (Mamata banerjee)। সরজমিনে গোটা পরিস্থিতি খতিয়ে দেখতে চান তিনি। দুপুরের মধ্যেই তিনি শিলিগুড়ি (Siliguri) পৌঁছে যাবেন । সেখান থেকেই দুর্গত এলাকায় পৌঁছোবেন মুখ্যমন্ত্রী । তার সঙ্গে যাচ্ছেন মুখ‍্যসচিব মনোজ পন্থ (Manoj Pant)। তবে মুখ্যমন্ত্রী সেখানে কতদিন থাকবেন তা জানানো হয়নি । শনিবার রাত থেকেই নবান্নের কন্ট্রোল রুম (Control Room) থেকে পরিস্থিতির উপর নজর রেখেছেন তিনি। স্থানীয়দের পাশাপাশি পর্যটকদের আশ্বাস দিয়েছেন, আতঙ্কিত না হওয়ার কথা বলেছেন। তাদের নিরাপদে ফিরিয়ে আনার কথা বলা হয়েছে।

প্রায় ১২ ঘণ্টার টানা বৃষ্টিতে বিপর্যস্ত উত্তরবঙ্গের পাহাড়। কোথাও ধসে ঘরবাড়ি, সেতু ভেঙে পড়েছে। কোথাও ক্ষতিগ্রস্ত রাস্তাঘাট। পুজো মিটতে না-মিটতেই এই বিপর্যয়ে অন্তত ২০ জনের মৃত্যু হয়েছে। সবচেয়ে বেশি ক্ষতিগ্রস্ত মিরিক। ফুঁসছে তিস্তা। ক্ষতিগ্রস্ত কালিম্পংও। পুজোর সময় পাহাড়ে ঘুরতে যাওয়া বহু পর্যটকই সেখানে আটকে পড়েছেন। তাদের ফিরিয়ে আনার চেষ্ঠা চালাচ্ছে প্রশাসন। যদিও, গতকাল রাত থেকে এখনও নতুন করে দুর্যোগ পরিস্থিতি তৈরি হয় নি।

আরও পড়ুন: উত্তরবঙ্গের বিপর্যয়কে ‘রাজ্য বিপর্যয়’ ঘোষণা করার দাবি দার্জিলিং-র সাংসদের

তবে আলিপুর আবহাওয়া দফতরের পূর্বাভাস অনুযায়ী, সোমবারও উত্তরের বেশ কিছু জেলায় রয়েছে হলুদ ও কমলা সতর্কতা। আলিপুরদুয়ারে সবচেয়ে বেশি বৃষ্টির পূর্বাভাস জারি করা হয়েছে। বাদ নেই দার্জিলিং, কালিম্পং, জলপাইগুড়ি, কোচবিহারও। অন্যদিকে, পরিস্থিতি ভয়াবহ হওয়ায় ঘর ছাড়া হয়েছেন শতাধিক স্থানীয় বাসিন্দারা। এখনও পর্যন্ত আতঙ্ক তাড়া করে বেরাচ্ছে তাদের।