উত্তরে দুর্যোগ, সতর্ক রাজভবন, চালু হল ২৪ ঘণ্টার হেল্পলাইন

ওয়েব ডেস্ক: লাগাতার বৃষ্টিতে বিপর্যস্ত উত্তরবঙ্গ (Northbengal)। শনিবার রাতভর প্রবল বর্ষণ হয়েছে উত্তরবঙ্গে (Northbengal)। একাধিক জায়গায় নেমেছে ধস। মৃত একাধিক। বন্ধ বহু রাস্তা। জলমগ্ন বিস্তীর্ণ এলাকা। হোটেলগুলিতে আটকে রয়েছেন পর্যটকরা। এই পরিস্থিতিতে উদ্বিগ্ন মুখ্যমন্ত্রী মমতা বন্দ্যোপাধ্যায় (Mamata Banerjee)। নজর রাখছেন পরিস্থিতি উপর। চারপাশ তাকালে শুধুই ধ্বংসলীলা! প্রশাসনের তরফে সতর্ক করা হয়েছে স্থানীয়দের। NDRF এর উদ্ধারকাজে চলছে তৎপরতা । জানা গিয়েছে, এখনও পর্যন্ত বোটের মাধ্যমে উদ্ধার করা হয়েছে ২২৫ জনকে । জিপ লাইনের মাধ্যমে উদ্ধার ৮০ জন । আরও একজনের মৃতদেহ উদ্ধার করা হয়েছে।

প্রকৃতির রুদ্ররোষ কার্যত তছনছ উত্তরবঙ্গ। এবার পরিস্থিতি সামাল দিতে রাজ্যপালের দফতরেও জারি হল জরুরি ব্যবস্থা। রাজভবনে ফের সক্রিয় করা হয়েছে ‘পিস রুম’ (Peace Room)। দুর্গত এলাকায় নজরদারি ও প্রশাসনিক তৎপরতা জোরদার করতে নির্দেশ দিয়েছেন রাজ্যপাল সিভি আনন্দ বোস। পরিস্থিতি মোকাবিলায় সতর্ক রয়েছে রাজভবন।

আরও পড়ুন: উত্তরবঙ্গের বিপর্যয়কে ‘রাজ্য বিপর্যয়’ ঘোষণা করার দাবি দার্জিলিং-র সাংসদের

দার্জিলিংয়ের ভয়াবহ ধসে নিহতদের পরিবারের প্রতি গভীর শোক ও সমবেদনা জানিয়েছেন রাজ্যপাল। একইসঙ্গে রাজ্যবাসীকে শান্ত থাকার ও চলমান উদ্ধার ও ত্রাণ কার্যক্রমে প্রশাসনকে সহযোগিতা করার আহ্বান জানিয়েছেন তিনি। দ্রুত প্রতিক্রিয়ার জন্য গঠিত হয়েছে ২৪ ঘণ্টা কাজ করবে এমন একটি র‌্যাপিড অ্যাকশন সেল (Rapid Action Cell)। এই সেলের কাজ হবে ক্ষতিগ্রস্ত এলাকা থেকে আসা যে কোনও জরুরি কল বা সাহায্যের অনুরোধের দ্রুত সাড়া দেওয়া। সহায়তার জন্য যোগাযোগের ঠিকানা দেওয়া হয়েছে রাজভবন সূত্রে। ফোন করতে পারেন ০৩৩–২২০০১৬৪১ নম্বরে বা ইমেলে জানাতে পারেন, ঠিকানা – peaceroomrajbhavan@gmail.com।

অন্যদিকে মুখ্যমন্ত্রী মমতা বন্দ্যোপাধ্যায়ও উত্তরবঙ্গের পরিস্থিতি নিয়ে উদ্বেগ প্রকাশ করেছেন। নবান্নের কন্ট্রোলরুম থেকে রবিবার সকাল থেকেই তিনি পরিস্থিতি পর্যবেক্ষণ করেন। সোমবার মুখ্যসচিব মনোজ পন্থকে সঙ্গে নিয়ে উত্তরবঙ্গ রওনা হবেন মুখ্যমন্ত্রী। শিলিগুড়ি থেকেই তিনি উদ্ধার ও ত্রাণ কার্যক্রমের উপর নজর রাখবেন বলে জানা গেছে।