উত্তরবঙ্গ পরিদর্শনে গিয়ে ক্ষোভ উগরে দিলেন বিরোধী দলনেতা শুভেন্দু অধিকারী

বাগডোগরা: উত্তরবঙ্গের বন্যা পরিস্থিতি খতিয়ে দেখতে মঙ্গলবার সকালে বাগডোগরা বিমানবন্দরে পৌঁছালেন রাজ্যের বিরোধী দলনেতা শুভেন্দু অধিকারী। বিমানবন্দরে নামতেই সাংবাদিকদের মুখোমুখি হয়ে রাজ্য সরকারের বিরুদ্ধে তীব্র ক্ষোভ প্রকাশ করেন তিনি।

বিরোধী দলনেতা শুভেন্দু অধিকারী বলেন, গতকাল আমাদের সাংসদ ও বিধায়কের উপর যেভাবে হামলা হয়েছে, তা লজ্জাজনক ও নিন্দনীয়। রাজ্যে গণতন্ত্র বলে কিছু অবশিষ্ট নেই। প্রশাসন সম্পূর্ণ পক্ষপাতদুষ্ট আচরণ করছে। তিনি আরও বলেন, আমি পূর্ণাঙ্গ তদন্তের দাবি জানাচ্ছি। দোষীদের বিরুদ্ধে কঠোর ব্যবস্থা নিতে হবে। বিরোধী দলনেতা অভিযোগ করেন, রাজ্যের মুখ্যমন্ত্রী মিরিক সহ দুর্গত এলাকায় পরিদর্শনে থাকায় বিরোধী দলের নেতা-মন্ত্রীরা ওইসব জায়গায় যেতে পারছেন না। তবে পুলিশ প্রশাসনের সঙ্গে কথা হয়েছে — একমুখী পথে কেন্দ্রীয় মন্ত্রী ও বিজেপি সাংসদ-বিধায়কেরা মিরিক সহ অন্যান্য ক্ষতিগ্রস্ত এলাকা ঘুরে দেখবেন।

আরও পড়ুন: খগেন মুর্মুকে দেখতে হাসপাতালে রাজ্যপাল সি ভি আনন্দ বোস

বিপর্যস্ত উত্তরবঙ্গ ধীরে ধীরে স্বাভাবিক ছন্দে ফিরছে। সোমবার বিভিন্ন এলাকা পরিদর্শনে গিয়েছেন রাজ্যের মুখ্যমন্ত্রী, মুখ্যসচিব ও রাজ্যপাল। অন্যদিকে, গতকাল ঘটনাস্থলে ত্রাণ পৌঁছে দিতে গিয়ে আক্রান্ত হন বিজেপি সাংসদ ও বিধায়ক। সব মিলিয়ে এই মুহুর্তে রাজনৈতিক পারদ ক্রমশই চড়ছে।