পাহাড় থেকে পর্যটকদের কোন রুটে ফেরানোর পরিকল্পনা, জানাল পুলিশ

ওয়েব ডেস্ক: একটানা ভারী বৃষ্টিতে বিপর্যস্ত উত্তরবঙ্গ (Northbengal Weather)। টানা দু’দিন ধরে প্রবল বর্ষণে থমকে গিয়েছে পাহাড় থেকে সমতল- দু’দিকের জীবনযাত্রা। দার্জিলিং, কালিম্পং, আলিপুরদুয়ার ও কোচবিহারের একাধিক এলাকায় রাস্তাঘাট ভেসে গিয়েছে, ঘরবাড়ি ক্ষতিগ্রস্ত হয়েছে, বহু মানুষ এখন ঘরছাড়া। পাহাড়ি এলাকায় ধস নেমে বন্ধ হয়ে গিয়েছে বেশ কিছু গুরুত্বপূর্ণ সড়ক। তিস্তা, তোর্সা, মহানন্দা, জলঢাকা-সহ একাধিক নদীর জলস্তর বিপজ্জনক মাত্রায় পৌঁছেছে।ক্রমেই ভয়াবহ হচ্ছে উত্তরবঙ্গের দুর্যোগের ছবিটা।

ধস নামায় শিলিগুড়ি-দার্জিলিং রোহিনী রোড বন্ধ। হিলকার্ট রোডের ধস সরানোর কাজ চলছে জোরকদমে। এখনও অবধি খোলা রয়েছে পাঙ্খাবাড়ি রোড। দার্জিলিং থেকে মংপু হয়েও শিলিগুড়ির রাস্তা খোলা। ধস আর তিস্তার জলে বন্ধ ১০ নম্বর জাতীয় সড়ক। আপাতত শিলিগুড়ি ও দার্জিলিং থেকে সিকিমের সরাসরি যোগাযোগ বন্ধ। তবে যে রাস্তাই খোলা, সেখানে তীব্র যানজট।

আরও পড়ুন: দার্জিলিং- এ দুর্যোগ, সিকিমে মরশুমের প্রথম তুষারপাত

উত্তরবঙ্গে ভয়াবহ পরিস্থিতি। আগামীকালই যাবেন মুখ্যমন্ত্রী। গোটা পরিস্থিতির উপর নজর রেখেছে প্রশাসন। পুলিশ সুপারের পরামর্শ, পর্যটকরা যে যেখানে হোটেলে রয়েছেন, সেখানেই থাকুন। হুইসেলখোলা, দিলারামের কাছে রাস্তা বন্ধ। সেই রাস্তা খোলার চেষ্টা চলছে। প্রবীণ প্রকাশ জানান, তাঁদের পরিকল্পনা রয়েছে, হুইসেলখোলা, দিলারামে রাস্তা খুলে গেলে সেই রাস্তা ধরেই কার্শিয়াংয়ে আটকে পড়া লোকজনকে শিলিগুড়ির দিকে পাঠানো শুরু হবে।

এদিন এসপি প্রবীণ প্রকাশ বলেন, ‘যে পর্যটকরা আসবেন, তাঁদের পরামর্শ, এখন এই রাস্তায় সমস্যা, না আসাই ভালো। শিলিগুড়ি থেকে যাঁদের আসতেই হবে, তাঁদের বিষয় আলাদা। সকলে জানেন দুধিয়া সেতু ভেঙে গিয়েছে। মিরিকে যাওয়ার রাস্তা বন্ধ। শিলিগুড়িতে আসতে হলে দার্জিলিংয়ের ঘুম হয়ে সুকিয়াপোখরি হয়ে যেতে হবে।’